Будынак Віцебскага корпуса манастыра базыльян

Будынак Віцебскага корпуса манастыра базыльян — помнік архітэктуры г. Віцебска на вул. Політэхнічная, 2.

Пабудаваны да 1785 г. разам з іншымі пабудовамі базыльянскага манастыра. Трохпавярховы Т-падобны ў плане мураваны будынак, мае калідорную сістэму планіроўкі: уздоўж аднабаковага калідора, перакрытага цыліндрычнымі скляпеннямі, першапачаткова  размяшчаліся келлі і розныя службовыя памяшканні. Галоўным фасадам корпус арыентаваны на Заходнюю Дзвіну. З боку дваровага фасада па цэнтры прыбудавана двухпавярховае крыло, дзе на 1-м паверсе знаходзілася трапезная, на 2-м бібліятэка. Архітэктура фасадаў вырашана сціпла: аздоблены пілястрамі, простымі ліштвамі прамавугольных аконных праёмаў, тонкапрафіляваным карнізам.

У 1799 — 1849 гг. у былым манастырскім будынку размяшачліся прысутныя месцы, пазней (пасля ўнутранай перабудовы) да 1917 г. знаходзілася пераведзеная з Полацка духоўная семінарыя. З 1920 г. — вучэбны корпус станкаінструментальнага тэхнікума.

 Літаратура 

 З архітэктурнай спадчыны // Памяць: Гісторыка-дакументальная хроніка Віцебска: У 2-х кн. Кн. 2 / Рэдкал.: Г. П. Пашкоў (гал. рэд.) і інш.; Маст. Э. Э. Жакевіч. — Мн.: БелЭн, 2003. — 680 с.: іл. — С. 597. — ISBN 985-11-0257-1.

 Спасылкі 


Катэгорыя:Будынкі і збудаванні Віцебска
Катэгорыя:З’явіліся ў 1785 годзе
Катэгорыя:1785 год у Беларусі
Катэгорыя:XVIII стагоддзе ў Віцебску